Video: Skote klap toe groep op geldwa toeslaan; een dood‘n Foto van die toneel in Klerksdorp, Noordwes (Foto: SAPD/Twitter) ŉ Veiligheidswag is dood en twee ander beseer toe ŉ groep swaar gewapende aanvallers Donderdag op ŉ G4S-geldwa buite Standard Bank in Klerksdorp in Noordwes toegeslaan het. Kapt. Tlangelani Rikhotso, woordvoerder van die Valke, het aan Maroela Media gesê die voorval het omstreeks 11:30 in OR Tambostraat in dié stad plaasgevind. Rikhotso sê ŉ groep verdagtes, wat vermoedelik met AK47 en R5-aanvalsgewere gewapen was, het op die transitovoertuig losgebrand waarna hulle die veiligheidswagte in die G4S-voertuig gedwing het om hulle toegang tot die kontant te gee. Sy sê daar was ŉ skietgeveg toe die polisie en die verdagtes in die middel van die straat op mekaar losgebrand het. Rikhotso sê ŉ veiligheidswag is raakgeskiet en is op die toneel dood verklaar. Nóg ŉ veiligheidswag en ŉ omstander is in die voorval gewond en na die hospitaal gehaas. “Die verdagtes het met ŉ groot sak vol geld in ŉ wit Toyota dubbelkajuit-bakkie gevlug,” sê sy. “Dit is nog nie duidelik hoeveel geld in die voorval gesteel is nie.” In ŉ video van die voorval, wat sedert Donderdagmiddag wyd op sosiale media versprei word, kan gehoor word hoe skote in die middel van die straat klap. Minstens vier verdagtes, al vier met aanvalsgewere gewapen, is duidelik sigbaar. Rikhotso sê die polisie en ander ondersoekspanne is steeds op die toneel om dit vir leidrade te fynkam. Niemand is nog in verband met die voorval in hegtenis geneem nie. Let wel: Die klank is uit die video verwyder.